Ľ. Kaník, minister práce, sociálnych vecí a rodiny SR: (2003-11-06):
Spôsob odmeňovania upravený vo vládnom návrhu zákona sa nebude vzťahovať na zamestnancov obcí a vyšších územných celkov, ktorých zastupiteľstvá schvália poriadok odmeňovania uvedený podľa Zákonníka práce. Táto možnosť voľby systému odmeňovania sa neuplatní u zamestnancov, ktorí sú zaradení v škole alebo v školskom zariadení bez právnej subjektivity. Časť zamestnávateľov súčasného osobného rozsahu, predovšetkým tí, ktorí v oblasti financovania svojej činnosti sú len čiastočne alebo nie sú vôbec závislí od štátneho rozpočtu, sa vypúšťa z regulovaného systému odmeňovania zamestnancov. Tí budú postupovať v plnom rozsahu podľa Zákonníka práce. Oproti osobnému rozsahu zákona č. 313/2001 Z. z. o verejnej službe sa nový zákon podľa tohto návrhu nemá uplatňovať v štátnych zdravotníckych zariadeniach, neštátnych zdravotníckych zariadeniach, ďalej v Slovenskom národnom divadle, v Slovenskej filharmónii, v Tlačovej agentúre Slovenskej republiky, v Štátnych lesoch, v  Sociálnej poisťovni, vo Všeobecnej zdravotnej poisťovni, v Spoločnej zdravotnej poisťovni a v ostatných zdravotných poisťovniach. Návrh zákona ďalej vylučuje z odmeňovania podľa tohto zákona určité skupiny zamestnancov bez ohľadu na právne postavenie zamestnávateľa. V článku 5 vládneho návrhu zákona sa navrhuje v zákone č. 29 v znení neskorších predpisov upraviť týždenný pracovný čas pedagogických zamestnancov, ktorý sa skladá z pracovného času, počas ktorého pedagogickí zamestnanci vykonávajú vyučovaciu a výchovnú činnosť, a z času, počas ktorého vykonávajú ostatné činnosti súvisiace s pedagogickou prácou. Ďakujem za pozornosť, to je všetko. Z. Martináková, podpredsedníčka NR SR: Ďakujem, pán minister. Dávam slovo spoločnej spravodajkyni z výboru pre sociálne veci a bývanie pani poslankyni Ľubici Navrátilovej, aby informovala Národnú radu o výsledku rokovania výborov o tomto návrhu zákona, aby odôvodnila stanovisko a návrh gestorského výboru. Ľ. Navrátilová, poslankyňa: Ďakujem za slovo. Vážené kolegyne, kolegovia, vážená pani predsedajúca, dovoľte mi, aby som vás informovala o výsledkoch rokovania výborov Národnej rady Slovenskej republiky o prerokovaní vládneho návrhu zákona o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov, ktorý máme ako tlač 346. Výbor Národnej rady Slovenskej republiky pre sociálne veci a bývanie ako gestorský výbor k vládnemu návrhu zákona o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky. Národná rada Slovenskej republiky uznesením č. 459 zo 17. septembra 2003 pridelila vládny návrh zákona o odmeňovaní niektorých zamestnancov pri výkone verejnej práce vo verejnom záujme a o zmene a doplnení niektorých zákonov na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre zdravotníctvo, Výboru Národnej rady Slovenskej republiky pre vzdelaniu, vedu, šport a mládež, kultúru a médiá, Výboru Národnej rady Slovenskej republiky pre sociálne veci a bývanie. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu. Vládny návrh zákona odporučili schváliť: Ústavnoprávny výbor Národnej rady Slovenskej republiky svojím uznesením č. 256 z 2. októbra 2003, Výbor Národnej rady Slovenskej republiky pre verejnú správu uznesením č. 104 z 8. októbra 2003, Výbor Národnej rady Slovenskej republiky pre zdravotníctvo uznesením č. 69 zo 7. októbra 2003, Výbor Národnej rady Slovenskej republiky pre vzdelanie, vedu, šport a mládež, kultúru a médiá uznesením č. 124 zo 7. októbra 2003 a Výbor Národnej rady Slovenskej republiky pre sociálne veci a bývanie uznesením č. 133 z 8. októbra 2003. Výbory Národnej rady Slovenskej republiky, ktoré vládny návrh zákona prerokovali, prijali pozmeňujúce a doplňujúce návrhy, tak ako ich máte uvedené v spoločnej správe. Gestorský výbor na základe stanovísk výborov k vládnemu návrhu zákona o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v ich uzneseniach uvedených pod bodom III spoločnej správy a v stanoviskách poslancov gestorského výboru vyjadrených v rozprave k tomuto zákonu v súlade s § 79 ods. 4 a § 83 Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky odporúča Národnej rade Slovenskej republiky návrh zákona o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov s pozmeňujúcimi a doplňujúcimi návrhmi schváliť. Gestorský výbor odporúča hlasovať o bodoch 1 až 7 uvedených v štvrtej časti tejto spoločnej správy spoločne s návrhom gestorského výboru neschváliť ich. Gestorský výbor ma určil na prerokovanie  návrhu zákona v druhom a treťom čítaní Národnej rady Slovenskej republiky a na informovanie Národnej rady Slovenskej republiky o výsledkoch rokovania výborov a odôvodniť návrh a stanovisko gestorského výboru. Predloženie návrhov podľa § 83 ods. 4 a § 84 ods. 2 a § 86 zákona č. 350/1996 Z. z. Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci a bývanie č. 150 z 20. októbra 2003. Pani predsedajúca, prosím, otvorte rozpravu k tomuto zákonu. Z. Martináková, podpredsedníčka NR SR: Ďakujem, pani spravodajkyňa. Dámy a páni, chcem vám oznámiť, že písomne sa do rozpravy prihlásili tri panie poslankyne. Za poslanecký klub SMK pani poslankyňa Edit Bauer, za poslanecký klub ANO pani poslankyňa Brestenská a Evka Rusnáková. Potom, ako vystúpia všetci prihlásení do rozpravy, dám ešte možnosť hlásiť sa do rozpravy ústne. Pani poslankyňa Edit Bauer, nech sa páči.